La presidenta obre la sessió i dóna per llegida l'acta de la sessió anterior, corresponent a la reunió ordinària del dia 22 d'octubre distribuïda prèviament als membres.
S'exposa l'estat de les reclamacions i s'analitzen els tràmits realitzats des del darrer Ple:
Es debat el model definitiu de l'acta i de l'acord de mediació, un cop vist el nou format elaborat per la secretària tècnica i les esmenes presentades per la presidenta, el vicepresident i el senyor Josep Mir, així com el format i contingut definitiu de la resolució del Ple que dóna per finalitzat el procediment i ordena la publicació al web de la GAIP.
La resolució incorpora com a annex el text de l'acord de mediació, adoptat per les parts.
Es valora l'oportunitat que la resolució del Ple reculli els antecedents de la reclamació i que l'acord de mediació adopti un format esquemàtic i descriptiu de la informació sol·licitada pel reclamant i si és el cas, del contingut dels compromisos adoptats per les parts.
La presidenta informa que l'adreça web www.gaip.cat ja redirigeix a la secció de la Comissió de Garantia del Portal de Transparència, www.transparenciacatalunya.cat i que les preguntes més freqüents han estat actualitzades amb els nous continguts.
La presidenta presenta el disseny definitiu del web de la Comissió, en desenvolupament, i informa que la papereria està essent adaptada per incorporar els colors que són la imatge corporativa de la GAIP.
La presidenta informa que s'han rebut dues consultes sobre les resolucions i els criteris de la GAIP, que han estat adreçades al Portal de Transparència, a la secció de la GAIP, i se les ha convidat a plantejar consultes formals si es tracta de conèixer els criteris de la GAIP relatius a temes concrets sobre la interpretació de la Llei, a l'espera que es publiquin totes les resolucions al web.
Es planteja per part del senyor Josep Mir la necessitat que la GAIP es doti d'un protocol intern de seguretat de la informació per poder garantir-ne la confidencialitat durant l'anàlisi de l'expedient i el desenvolupament de tot el procediment de reclamació.
En el torn obert de paraules, s'informa del contingut de la reunió que va tenir lloc el dia 29 d'octubre amb la comissionada per a la Transparència i l'Accés a la Informació Pública, la responsable de Planificació, Organització i Projectes en matèria de Transparència del Comissionat, i la cap de l'Àrea d'Assessorament i Coordinació de l'Oficina per al Desenvolupament de l'Autogovern, la senyora Núria Bassols, la senyora Àngels Canals i la senyora Gemma Capdevila, respectivament, als membres de la GAIP que no hi eren presents.
Van assistir a la reunió, per part de la GAIP, la presidenta i el vicepresident, el senyor Josep Mir i la secretària tècnica.
Van ser objecte de la reunió aspectes legals del procediment de reclamació davant de la GAIP amb incidència amb el procediment de sol·licitud d'informació pública, el text del Decret, pel qual s'aprova el Reglament de la Comissió i la possibilitat d'organitzar sessions de treball amb les unitats d'informació amb la participació de la GAIP.
La presidenta informa que s'ha rebut una invitació per part de la directora de l'Autoritat Catalana de Protecció de Dades per fer celebrar una reunió amb el Supervisor Europeu de Protecció de Dades, el proper dia 24 de novembre de 2015, present a Barcelona arran d'una jornada sobre la confidencialitat de la història clínica.
La presidenta informa també que ha elaborat una relació d'indicadors sobre el compliment de la normativa de transparència, específicament en matèria de dret d'accés a la informació pública, a petició del senyor Manuel Villoria, catedràtic de Ciència Política i de l'Administració de la Universitat Rei Joan Carles, a fi de col·laborar en les funcions d'avaluació.